SMT สตาร์ส ไมโครฯ โชว์ กำไรสุทธิโต 99%
สตาร์ส ไมโครอิเล็กทรอนิกส์ (SMT) ผู้ผลิตชิ้นส่วนอิเล็กทรอนิกส์ระดับไฮเอ็นด์ ประกาศกำไรสุทธิ 530 ล้านบาทสูงสุดเป็นประวัติการณ์ เติบโต 99% จากปีก่อน
22 ก.พ. 2554

สตาร์ส ไมโครอิเล็กทรอนิกส์ (SMT) ผู้ผลิตชิ้นส่วนอิเล็กทรอนิกส์ระดับไฮเอ็นด์ ประกาศกำไรสุทธิ 530 ล้านบาทสูงสุดเป็นประวัติการณ์ เติบโต 99% จากปีก่อน
นายพลศักดิ์ เลิศพุฒิภิญโญ ประธานเจ้าหน้าที่บริหารและผู้ร่วมก่อตั้ง SMT ผู้ผลิตชิ้นส่วนอิเล็กทรอนิกส์ครบวงจรรายเดียวของประเทศที่มีอัตราเติบโตสูงสุดในรอบ 5 ปีนี้ เปิดเผยว่า บริษัทฯมีความภูมิใจที่สามารถสร้างผลประกอบการณ์ให้เติบโต อย่างต่อเนื่อง 5 ปีติดต่อกันในอัตราเฉลี่ย 104% ต่อปี โดยปี 2553 SMT มีกำไรสุทธิ 530 ล้านบาทสูงสุดเป็นประวัติการณ์ คิดเป็นอัตราเติบโต 99% จากปี 2552 ที่มีกำไรสุทธิ 267 ล้านบาทในขณะที่ปี 2551 มีกำไรสุทธิ 201 ล้านบาท โดยมีปัจจัยหลักมาจากกลยุทธ์ Blue-Ocean (บลูโอเชียน), First- Mover และ Joint-development ที่มุ่งเน้นการร่วมพัฒนาสินค้า บลูโอเชียน ที่เป็นผลิตภัณฑ์ที่ใช้เทคโนโลยีระดับสูง เป็นรายแรกๆของโลก อาทิ ทัชสกรีน สำหรับสมาร์ทโฟน และ เซ็นเซอร์ TPMS วัดลมยางอัตโนมัติ ร่วมกับลูกค้า
“ความสำเร็จอย่างต่อเนื่องของ SMT มาจากการที่เราเป็นบริษัทฯที่ให้บริการครบวงจร คือ ร่วมพัฒนาสินค้าและเทคโนโลยีใหม่ (Research &amp; Development)  ร่วมกับลูกค้าระดับโลกเป็นรายแรกๆของโลก (First - Mover) และผลิตสินค้าในปริมาณมาก (Mass Production) ทำให้เราเป็น ผู้ผลิตหลัก (Prime Source) สำหรับ ทัชสกรีน สำหรับสมาร์ทโฟนระดับโลกหลากหลายแบรนด์ ซึ่งมียอดผลิตเพิ่มขึ้นอย่างสูงกว่า 80% ตลอดไตรมาส 3 และ 4 ขณะเดียวกัน ปริมาณการผลิต เซ็นเซอร์ TPMS วัดลมยางอัตโนมัติ เพิ่มขึ้นอย่างมากถึงกว่า 30% เช่นกัน ตามการเติบโตของอุตสาหกรรมยานยนต์ทั่วโลก และในสหรัฐอเมริกา ซึ่งมียอดจำหน่ายรถใหม่ถึงกว่า 11 ล้านคันในปี 2553”
SMT หรือ สตาร์ส ไมโครฯ มีรายได้รวม 13,177 ล้านบาท ในปี 2553 เพิ่มขึ้น 19% จากรายได้รวม 11,051 ล้านบาทในปี 2552 ในขณะที่มีอัตรากำไรสุทธิหรือ เน็ต มาจิ้น (Net Margin Ratio) เพิ่มขึ้นถึง 133% เป็น 5.65% ทำให้กำไรสุทธิเพิ่มขึ้น 99% เป็น 530 ล้านบาทจาก 267 ล้านบาทในปี 2552 
ขณะเดียวกันบริษัทฯ อัตราผลตอบแทนต่อส่วนผู้ถือหุ้น (ROE) เพิ่มขึ้นเป็น 30.34% สูงที่สุดในกลุ่มอิเล็กทรอนิกส์และอัตราผลตอบแทนต่อทรัพย์สินรวม (ROA) เพิ่มขึ้นเป็น 13.65% และมีสถานะการเงินที่เข้มแข็งโดย อัตราหนี้สินต่อทุนลดลงเหลือ 1.12 เท่า จาก 1.58 เท่าและมีอัตราหนี้สินที่เสียดอกเบี้ยต่อทุนเพียง 0.55 เท่า 
“SMT ได้วางกลยุทธ์การขยายการเติบโตอย่างมั่นคงหรือ ‘Growth Extension’ Strategy ด้วยการเติบโต 2 ชั้น คือ 
1.Organic Growth เป็นการเติบโตของธุรกิจหลักคือผลิตชิ้นส่วนอิเล็กทรอนิกส์ ซึ่งคาดว่าจะสามารถสร้างอัตรากำไรสุทธิให้เติบโตจากปีที่แล้วที่มีกำไรสุทธิ 530 ล้านบาท ให้เพิ่มขึ้นว่า 35% โดยบริษัทฯคาดว่า สินค้าหลักอาทิ ทัชสกรีน สำหรับสมาร์ทโฟน และ เซ็นเซอร์ TPMS วัดลมยาง จะยังเติบโตอย่างสูงตามการขยายตัวของ ตลาดสมาร์ทโฟนทั่วโลก ซึ่งคาดว่าจะมียอดขาย 500 ล้านเครื่องในปี 2554 ในขณะที่เซ็นเซอร์ TPMS วัดลมยาง มีอนาคตที่สดใสเช่นกันเนื่องจาก ตลาดรถยนต์ในอเมริกายังขยายตัวต่อเนื่อง และตลาดยุโรปกำลังจะขยายตัวอย่างรุนแรง เนื่องจากกฎหมายในประเทศเครือ EU ทุกประเทศ จะบังคับใช้อุปกรณ์ TPMS วัดลมยางในรถยนต์ใหม่ทุกคันตั้งแต่ปลายปี 2012 ทำให้บริษัทฯซึ่งเป็นผู้ผลิตชิ้นส่วนหลักของโลก คาดว่าจะได้รับออเดอร์เพิ่มเติมอย่างมีนัยยะสำคัญ 
นอกจากนี้บริษัทฯคาดว่า สินค้าใหม่คือ RFID Chip จะเป็นสินค้า Blue-Ocean ตัวใหม่และจะได้รับความนิยมอย่างสูง เนื่องจากมีการขยายตัวของตลาดโลกอย่างรุนแรงและ บริษัทฯมีความเชี่ยวชาญพิเศษในการผลิต RFID จึงคาดว่าออเดอร์ RFID จะเพิ่มขึ้นเป็นเท่าตัว ยิ่งไปกว่านั้นกลุ่มผลิตภัณฑ์ ‘Blue in Red’ IC ซึ่งมีอัตรากำไรขั้นต้นที่สูง ได้ขยายตัวต่อเนื่องเช่นกัน และจะช่วยเพิ่มอัตรากำไรของบริษัทฯได้  
2. Inorganic Growth เป็นการเติบโตจากการลงทุนในธุรกิจใหม่ โรงไฟฟ้าพลังงานทางเลือกขนาดเล็กแบบครบวงจร (VSPP) ซึ่งคาดว่า บริษัทฯ จะมีกำไรจากการขายกระแสไฟให้การไฟฟ้าฝ่ายภูมิภาคทุกปี โดยบริษัทฯ ได้จัดตั้ง บริษัท SMT GREEN ENERGY หรือ SMT GE เป็นบริษัทย่อยเพื่อดำเนินธุรกิจพลังงานทดแทนทุกรูปแบบ ไม่จำกัดการลงทุนเพียงโรงไฟฟ้าพลังงานแสงอาทิตย์เท่านั้น ทั้งนี้คาดว่าบริษัทย่อยจะเริ่มดำเนินธุรกิจและมีรายได้เชิงพาณิชย์ได้ประมาณปลายปี 2554 และจะทำให้ SMT มีกำไรเพิ่มขึ้นอย่างต่อเนื่องทุกปี” นายพลศักดิ์กล่าว